wickkiey/tamil-wikipedia-chunked huggingface dataset:
# பிலிப்பீன்சு பொதுநலவாயம்

**பிலிப்பீன்சுப் பொதுநலவாயம்** (*Commonwealth of the Philippines*)  
பொதுநலவாய அரசு ஒரு வலிமை வாய்ந்த செயலகத்தையும், ஒரு உச்சநீதிமன்றத்தையும் கொண்டு 10 ஆண்டுகளுக்கு மேல் செயல்பட்டது. தேசியவாதக் கட்சியை முக்கிய கட்சியாகக் கொண்டு இதன் அரசியலமைப்பு ஆரம்பத்தில் ஓரவையாகவும், பின்னர் ஈரவை ஆகவும் செயல்பட்டது. 1937 இல், அரசு தகலாகு மொழியை மணிலாவிலும், அதன் சுற்றுவட்டத்திலும் தேசிய மொழியாக அறிவித்தது, ஆனாலும், இம்மொழி பல ஆண்டுகளுக்குப் பின்னரேயே பொதுப் பயன்பாட்டுக்கு வந்தது. பெண்கள் வாக்குரிமை சட்டபூர்வமாக்கப்பட்டது. 1942 இல் சப்பான் கைப்பற்றுவதற்கு முன்னரேயே இதன் பொருளாதாரம் பெரும் பொருளியல் வீழ்ச்சிக்கு முன்னரான கட்டத்தை எட்டியிருந்தது.  
1942 முதல் 1945 வரை பொதுநலவாய அரசு நாடு-கடந்த நிலையில் இயங்கியது. 1946 இல், பொதுநலவாயம் முடிவுக்கு வந்து, பிலிப்பீன்சு முழுமையான விடுதலை அடைந்தது.
# சத்திரப்பட்டி

**சத்திரப்பட்டி** என்ற **பெரியநாயகி சத்திரம்** ஓர் ஊராட்சி ஆகும். இது திருச்சி மாவட்டத்தின் மணிகண்டம் ஒன்றியத்தில் அமைந்துள்ளது. மணிகண்டம் ஒன்றியத்தில் உள்ள 22 ஊராட்சிகளில் ஒன்று. இதனை பேச்சு வழக்கில் சத்திரப்பட்டி என்று கூறுவர்.
# சத்திரப்பட்டி

## அரசியல்

இது திருவரங்கம் சட்டமன்றத் தொகுதியிலும், திருச்சிராப்பள்ளி மக்களவைத் தொகுதியிலும் சேர்க்கப்பட்டுள்ளது.
# மணப்பாறை முறுக்கு

**மணப்பாறை முறுக்கு** பரவலாக அறியப்பட்ட முறுக்கு வகைகளில் ஒன்று. இதன் தனித்துவமான சுவையினால் பிரபலமாகியுள்ளது. இது இந்திய மாநிலமான தமிழ்நாட்டின் திருச்சிராப்பள்ளி மாவட்டத்தில் உள்ள மணப்பாறை நகரத்தின் பெயரிடப்பட்ட சிற்றுண்டியாகும்.
# மணப்பாறை முறுக்கு

## சிறப்பு

தமிழகத்தின் பிற பகுதிகளுக்கும் பிற இந்திய மாநிலங்களுக்கும், வெளிநாடுகளுக்கும் கூட மணப்பாறை முறுக்கு கொண்டு செல்லப்படுகிறது. மணப்பாறை முறுக்கின் சுவைக்குக் காரணம் அங்கு நிலத்தடியில் இருந்து எடுக்கப்படும் தண்ணீர் இயற்கையாக உப்புச்சுவை கொண்டமையேயாகும். இந்த நீரைக் கொண்டு முறுக்கு தயாரிக்கப்படுவதால் அவை சுவையாக இருப்பதாகப் பல ஆண்டுகளாக முறுக்குத் தொழில் செய்துவரும் வியாபாரிகள் கூறுகின்றனர்.
# மணப்பாறை முறுக்கு

## குடிசைத் தொழில்

ஏறத்தாழ 50 ஆண்டுகளுக்கு முன்பு குடிசைத் தொழிலாகத் தொடங்கப்பட்ட இந்த முறுக்கு வியாபாரம், தற்போது மணப்பாறை நகரில் சுமார் 100 குடும்பங்களின் வாழ்வாதாரமாக உள்ளது.
# மணப்பாறை முறுக்கு

## இதனையும் காண்க

- புவிசார் குறியீடு பெற்றுள்ள தமிழ்நாடு பொருட்களின் பட்டியல்
# மணப்பாறை மாட்டுச் சந்தை

**மணப்பாறை மாட்டுச் சந்தை** என்பது இந்தியா, தமிழ்நாட்டின், திருச்சிராப்பள்ளி மாவட்டம், மணப்பாறையில் நடக்கும் மாட்டுச் சந்தை ஆகும்.  
தமிழக அளவில் மணப்பாறை மாட்டுச்சந்தை புகழ் பெற்றதாகும். மணப்பாறையில் புதன்கிழமைதோறும் நடைபெறும் மாட்டுச்சந்தைக்கு தமிழகத்தில் உள்ள அனைவரும் வந்து மஞ்சுவிரட்டலுக்கான காளை, மாட்டு வண்டி போட்டிக்கான காளை, உழுவதற்கான மாடுகள் என்ற நிலையில் தெரிவு செய்து வாங்குகின்றனர். புதன் கிழமை சந்தைக்கு செவ்வாய் கிழமையே ஆயிரக்கணக்காக மாடுகள் வந்து சேர்ந்துவிடும். தற்காலத்தில் இங்கு வாரந்தோறும் 2,500 முதல் 3000 மாடுகள் கைமாறுகின்றன. இந்த சந்தைக்கு தமிழ்நாடு மட்டுமல்லாது ஆந்திரா, தெலுங்கானா, கேரளா என பக்கத்து மாநிலங்களில் இருந்து மாடுகள் வருகின்றன.
# மணப்பாறை மாட்டுச் சந்தை

## திரைப்படப் பாடலில்

மக்களைப் பெற்ற மகராசி என்ற தமிழ்த் திரைப்படத்தில் இடம்பெற்ற 'மணப்பாறை மாடுகட்டி மாயவரம் ஏறுபூட்டி' (பாடலாசிரியர்-மருதகாசி) என்ற பாடலால் மணப்பாறை மாட்டுச் சந்தையில் வாங்கப்பட மாட்டின் உயர்வு அறியப்படுகிறது.
# திருவுடையார்பட்டி திருமூலநாதர் கோயில்

**திருமூலநாதர் கோயில்** புதுக்கோட்டை மாவட்டத்திலுள்ள திருவுடையார்பட்டியில் அமைந்துள்ள சிவன் கோயில் ஆகும். காசிக்கு இணையான பெருமையுடைய தலமாகக் கருதப்படுகிறது. வெள்ளாற்றங்கரையில் தோன்றிய சுயம்புலிங்கத்தின்மீது கி.பி.12-ஆம் நூற்றாண்டில் சோழர்களால் கோயில் கட்டப்பட்டது.
# திருவுடையார்பட்டி திருமூலநாதர் கோயில்

## அமைவிடம்

புதுக்கோட்டை மாவட்டத்தின் திருவரங்குளம் ஒன்றியத்துக்கு உட்பட்ட வாண்டாக்கோடை ஊராட்சியில் திருவுடையார்பட்டி அமைந்துள்ளது. புதுக்கோட்டையிலிருந்து அறந்தாங்கி சாலையில் 7 கி.மீ. தொலைவில் வாண்டாக்கோட்டையிலிருந்து 2 கி.மீ. தொலைவில் இக்கோயில் அமைந்துள்ளது.
# திருவுடையார்பட்டி திருமூலநாதர் கோயில்

## இறைவன், இறைவி

இங்கு கோயில் கொண்டுள்ள இறைவன் திருமூலநாதர், இறைவி திரிபுரசுந்தரி அம்மன்.
# திருவுடையார்பட்டி திருமூலநாதர் கோயில்

## பிற சன்னதிகள்

மூலவர், தேவி சன்னதிகளைத் தவிர சொர்ணகால பைரவர், தட்சிணாமூர்த்தி, விநாயகர் ஆகியோருக்கு சன்னதிகள் உள்ளன. கோயிலுக்கு வெளியே முனீஸ்வரர் காணப்படுகிறார்.
# திருவுடையார்பட்டி திருமூலநாதர் கோயில்

## சிறப்பு

இங்கு தைப்பூச நாளில் தீர்த்தவாரி நிகழ்ச்சி விமர்சையாக நடைபெறுகிறது. காசிக்குச் சென்றுவருவதற்கு இணையான பலன் கிடைக்கும் என்ற நம்பிக்கையின் பின்னணியாக அப்பகுதி மக்களால் கதைகள் கூறப்படுகின்றன.
# உம்பளச்சேரி மாடு

**உம்பளச்சேரி மாடு** என்பது தமிழ்நாட்டில் நாகப்பட்டினம், திருவாரூர், தஞ்சாவூர், மயிலாடுதுறை மாவட்டங்களில் காணப்படும் மாடுகளின் ஒரு இனமாகும். இவை குட்டையானவை என்றாலும். இதன் கால்கள் உறுதியானவை, ஆழமான சேற்றில் இறங்கி நன்கு உழக்கூடியவை.
# உம்பளச்சேரி மாடு

## பெயரியல்

நாகப்பட்டினம் மாவட்டத்தின், தலைஞாயிறு ஊராட்சி ஒன்றியத்தைச் சேர்ந்த உம்பளச்சேரி ஊராட்சியின் பெயரைக்கொண்டு இவ்வகை மாடுகள் **உம்பளச்சேரி மாடுகள்** என அழைக்கப்படுகின்றன. நாகை, திருவாரூர் மாவட்ட சதுப்பு நிலப் பகுதியில் உள்ள உப்பன் அருகு என்ற உப்புச்சத்து நிறைந்த புல் வகைகளை மேய்ந்து இனவிருத்தி செய்ததால் உப்பளச்சேரி மருவி உம்பளச்சேரி எனப் பெயர் பெற்றது.
# உம்பளச்சேரி மாடு

## பசுக்கள்

இந்த இனப் பசுக்கள் 2.5 லிட்டர் வரை குறைந்த அளவே பால் கறந்த போதிலும், இதன் பால் கெட்டித்தன்மையும் நோய் எதிர்ப்பு சக்தியும் வாயந்ததாகும். முத்துமுத்தாய் நெல் விளைந்தாலும் உம்பளச்சேரி மோருக்கு சோறு கிடைக்காது என்ற காளமேகப்புலவரின் பாடல் வரிகள் மூலமாக உம்பளச்சேரியின் பெருமையினை அறிந்துகொள்ளலாம்.
# உம்பளச்சேரி மாடு

## காளை

இந்த இனக் காளைகள் காவிரி கழிமுகத்து எதிர்நிலப் பகுதியில் உள்ள கடுஞ்சேற்றிலும் குறைந்த உணவுடன் ஆறிலிருந்து ஏழு மணி நேரம் உழவு செய்யும் ஆற்றல் மிக்கவை. மேலும், 2500 கிலோ கொண்ட பாரத்தை சுமார் 20 கி.மீ. தூரம் வரை அனாயசமாக இழுத்துச் செல்லும் ஆற்றல் கொண்டவை.
# உம்பளச்சேரி மாடு

## மாற்றுப் பெயர்கள்

உம்பளச்சேரி இனக் காளைகள் தெற்கத்தி மாடு, மோழை மாடு, மொட்டை மாடு, தஞ்சாவூர் மாடு என்றும், பசுக்கள் ஆட்டுக்காரி மாடு, வெண்ணாமாடு, சூரியங்காட்டுமாடு, கணபதியான்மாடு எனவும் காரணப்பெயர்களால் அழைக்கப்படுகின்றன.
# குப்பை சேர்த்தல்

**குப்பை சேர்த்தல்** (Compulsive hoarding) தேவையில்லாத அல்லது பயனற்ற பெருமளவு பொருட்களைச் சேர்த்து வைத்துக் கொள்ளும் ஒரு மனித மனநிலை ஆகும். குப்பை சேர்க்கும் மனநிலையுள்ளோர் தமக்குத் தேவையில்லாத பொருட்களை எறிவதனை ஏற்றுக் கொள்வதில்லை. குப்பை சேர்க்கும் மனநிலையுள்ளோரால் அவர்கள் மட்டுமின்றி அவர்களது உறவினர், நண்பர்களும் நலவியல், பொருளாதாரப் பாதிப்புக்களை எதிர்கொள்ளுகின்றனர்.  
குப்பை சேர்க்கும் மனநிலையால் வீடு முழுக்க குப்பைகள் நிரம்புவதால் சமையல், துப்பரவாக்குதல், வாழுதல், உறங்குதல் போன்ற எல்லா நாளாந்த நடவடிக்கைகளும் பாதிப்படைகின்றன. தீப்பிடித்தல், தடுக்கி விழுதல், சுகாதாரக் கேடுகளையும் குப்பை சேர்த்தல் ஏற்படுத்துகிறது. குப்பை சேர்ப்போர் சில சமயங்களில் தாம் சேர்ப்பது குப்பை என உணர்ந்து கொண்டாலும் குப்பைகளில் அவர்கள் கொண்டுள்ள உளப்பிணைப்பின் காரணமாக அவற்றினை எறியும் மனநிலையினை அடைய முடிவதில்லை.
# நாகப்பட்டின புத்தர் செப்புத்திருமேனிகள்

**நாகப்பட்டின புத்தர் செப்புத்திருமேனிகள்** 1920களிலும், 1930களிலும் நாகப்பட்டினத்தில் கண்டுபிடிக்கப்பட்டவை ஆகும்.
# நாகப்பட்டின புத்தர் செப்புத்திருமேனிகள்

## இடம்

நாகப்பட்டினத்தில் பழங்காலத்தில் புத்த விகாரம் இருந்த இடமான தற்போதைய வெளிப்பாளையம் மற்றும் நாணயக்காரன் தெரு ஆகிய இடங்களிலிருந்து புத்தர் செப்புத்திருமேனிகள் கண்டுபிடிக்கப்பட்டன.
# நாகப்பட்டின புத்தர் செப்புத்திருமேனிகள்

## காலம்

1856இலிருந்து தொடங்கி 1920களிலும், 1930களிலும் 350க்கும் மேற்பட்ட புத்தர் செப்புத்திருமேனிகள் கண்டுபிடிக்கப்பட்டன. இவற்றில் சில முற்காலச் சோழர் காலத்தையும் (கி.பி.871-1070), மீதமுள்ளவை பிற்காலச் சோழர் காலத்தையும் சார்ந்தவையாகும். தமிழகத்தில் பௌத்தம் பரவியிருந்ததை உணர்த்தும் சான்றுகளாக இவை அமைந்துள்ளன.
# நாகப்பட்டின புத்தர் செப்புத்திருமேனிகள்

## 2015

நாகப்பட்டினத்தில் வீடு கட்ட அஸ்திவாரம் தோண்டப்பட்டபோது சில புத்தர் சிலைகள் கண்டுபிடிக்கப்பட்டன. அவை நாகப்பட்டின புத்தர் செப்புத்திருமேனி அமைப்பை ஒத்திருந்தன.
# லாலா லஜபதிராய் கால்நடை மற்றும் விலங்கியல் பல்கலைக்கழகம்

**லாலா லஜபதிராய் கால்நடை மற்றும் விலங்கியல் பல்கலைக்கழகம்** (*Lala Lajpat Rai University of Veterinary and Animal Sciences*) அரியானா மாநிலத்தில் ஹிசர் பகுதியில் அமைந்துள்ளது. சுதந்திரப் போராட்ட வீரரான லாலா லஜபதிராயின் பெயர் இதற்கு சூட்டப்பட்டுள்ளது.
# லாலா லஜபதிராய் கால்நடை மற்றும் விலங்கியல் பல்கலைக்கழகம்

## வரலாறு

இந்தக் கால்நடை அறிவியல் கல்லூரியானது 1948ஆம் ஆண்டு லாகூரில் இருந்து ஹிஷார்க்கு மாற்றப்பட்டது. 1971ஆம் ஆண்டு சௌத்ரி சரன் சிங்க் ஹரியானா வேளாண்மைப் பல்கலைக்கழகத்திலிருந்து பிரிந்தது. இந்தப் பல்கலைகழகம் சிசிஎஸ் என்ற வளாகத்தில் தற்காலிகமாகச் செயல்பட்டுவருகின்றது. ஹரியனா அரசாங்கம், ஹிஸர் - சண்டிகர் தேசிய நெடுஞ்சாலை மீது 300 ஏக்கர் பரப்பளவில் நிலம் ஒதுக்கீடு செய்துள்ளது.
# லாலா லஜபதிராய் கால்நடை மற்றும் விலங்கியல் பல்கலைக்கழகம்

## கல்வி

கால்நடை மற்றும் விலங்கு அறிவியலின் இளங்கலை பட்டப்படிப்பும், முதுகலை பட்டப்படிப்பும் இங்கு அளிக்கப்படுகிறது.  
- அதிகாரபூர்வ இணையதளம்
# சிக்க தேவராச உடையார்

**சிக்க தேவராச உடையார்** என்பவர் மைசூரின் மன்னராக 1673 முதல் 1704 வரை இருந்தவர். 1704இல் இறந்தார். சிக்க தேவராசன் சிறந்த அரசியல் மேதை. ஆட்சித்திறன் மிக்கவர். முகலாய பேரரசர் ஔரங்கசீப்புடன் நல்ல நட்புறவு ஏற்படுத்திக் கொண்டார்.
# சிக்க தேவராச உடையார்

## ஆட்சி விரிவாக்கம்

அருகிலுள்ள மற்ற நாடுகளை வென்று தனது ஆட்சிப் பரப்பை விரிவாக்கிக் கொண்டார். 1675-78க்கு இடையே தனது ஆட்சிப் பரப்பை பீசப்பூர் வரை நீட்டித்துக் கொண்டார். இருப்பினும் மராத்தியரின் ஆக்கிரமிப்புகளால் இவரது ஆட்சிப் பரவல் தடுக்கப்பட்டது. காசிம் கானிடம் மூன்று இலட்சம் ரூபாய் கொடுத்து பெங்களூரை வாங்கினார்.1704இல் அவர் இறப்பதற்கு முன் பழைய சேலம் மாவட்டம் முழுவதும் மைசூரின் ஆட்சிக்கு உட்பட்ட பகுதிகளாகிவிட்டன.
# இரண்டாம் நரசராச உடையார்

** இரண்டாம் கண்டீரவ நரசராச உடையார்** என்பவர் மைசூரின் மன்னராக 1704 முதல் 1714 வரை இருந்தவர். 1704இல் சிக்க தேவராச உடையார் இறந்தபிறகு, அவரது மகனான கண்டீரவ நரசராச உடையார் ஆட்சிக்கு வந்தார். இவர் செவிட்டூமையாக இருந்ததினால் அமைச்சர்களே அரசின் நிருவாக பொறுப்பேற்றனர்.
# ஜம்ஷேத்பூர் கிழக்கு சட்டமன்றத் தொகுதி

**ஜம்ஷேத்பூர் கிழக்கு சட்டமன்றத் தொகுதி** என்பது ஜார்க்கண்டின் சட்டமன்றத்திற்கான தொகுதி ஆகும். இது ஜம்ஷேத்பூர் மக்களவைத் தொகுதிக்கு உட்பட்டது.  
| ஆண்டு | உறுப்பினர் | அரசியல் கட்சி |
| --- | --- | --- |
| 2005 | ரகுபார் தாசு | பாசக |
| 2009 | ரகுபார் தாசு | பாசக |
| 2014 | ரகுபார் தாசு | பாசக |
# ஜம்ஷேத்பூர் கிழக்கு சட்டமன்றத் தொகுதி

## 2014 முடிவுகள்

| கட்சி | வேட்பாளர் | வாக்குகள் |  |
| --- | --- | --- | --- |
| பாசக | ரகுபார் தாசு | 103,427 |  |
| காங்கிரசு | ஆனந்த் பிகாரி துபய் | 33,270 |  |
| சாவிமோ | அபய் சிங் | 20,815 |  |
| சாமுமோ | கமல்சித் கௌர் கில் | 3987 |  |
| யாரும் இல்லை | எக்கட்சிக்கும் வாக்களிக்க விரும்பாதவர்கள் | 1,674 | } |
# மெய்யியலில் தீர்க்கப்படாத சிக்கல்களின் பட்டியல்

**மெய்யியலில் தீர்க்கப்படாத சிக்கல்கள்** அல்லது **மெய்யியலில் தீர்க்கப்படாத பிரச்சனைகள்** என்பவற்றின் சில பட்டியல் உள்ளது. அடித்தளமான அறிவுநிலைக்குட்பட்ட தெளிவான தீர்வு காணாத மெய்யியல் பிரச்சினைகள் இருந்து கொண்டுள்ளன. இது பொதுவாக **மெய்யியற் பிரச்சனைகள்** அல்லது **மெய்யியற் சிக்கல்கள்** எனவும் விளக்கமளிக்கப்படுகின்றது. (எ.கா: "வாழ்க்கையின் அர்த்தம் என்ன?", "நாம் எங்கிருந்து வந்துள்ளோம்?", "உண்மை நிலையென்பது என்ன?" என்பன போன்றன)  
- அழகியல்
- இன்றியமையாவாதம்
- கலைப் பொருட்கள்  
- அறிவாய்வியல்
- கெட்டியர் பிரச்சனை
- முடிவிலிப் பின்னடைவு
- மொலினெக்சஸ் பிரச்சனை
- முஞ்காசென் மூவழிச்சிக்கல்
- பண்பு  
- நன்னெறி
- நன்னெறி அதிஷ்டம்
- நன்னெறி அறிவு  
- மொழி மெய்யியல்
- மூரின் முரண்போலி  
- கணிதத்தின் மெய்யியல்
- கணித அமைப்பு  
- மீவியற்பியல்
- தொடர் வாதமுறை முரண்போலி
- உண்மையான நிகழ்வுசார் எதிர்கொள்ளல் நிபந்தனை
- பொருள் நிபந்தனை  
- உள மெய்யியல்
- உள - உடல் சிக்கல்கள்
- அறிவாற்றலும் செயற்கை நுண்ணறிவும்
- சுய உணர்வின் கடும் சிக்கல்  
- அறிவியல் மெய்யியல்
- தூண்டற் பிரச்சனைகள்
- எல்லை வரையறைப் பிரச்சனைகள்
- அறிவியல்சார் உண்மைநிலை
# காரோணம்

**காரோணம்** என்ற சொல்லைக் கொண்டு பல கோயில்கள் தமிழ்நாட்டில் காணப்படுகின்றன.
# காரோணம்

## பெயர்க்காரணம்

பாசுபத சைவ குருவான லகுலீசரால் இரண்டாம் நூற்றாண்டில் பாசுபத சைவ மடம் முதல் முதலாக குஜராத் மாநிலத்தில் காரோணம் என்னும் ஊரில் நிறுவப்பட்டது. இவ்வூர் இன்றும் பரோடா அருகில் கார்வான் என்ற பெயரில் உள்ளது.
# காரோணம்

## பொருள்

வடமொழிக் கல்வெட்டுக்களிலும், இலக்கியங்களிலும் கூறப்படும் காயாரோஹனம், காயாவரோஹனம், காயாவிரோஹனம் என்பதன் சுருக்கமே காரோணம் என்பதாகும். காய ஆரோஹனம் என்றால் (பக்தன்) உடலுடன் மேலே (வானத்திற்கு) செல்வது என்றும், காயாவரோஹனம் என்றால் பக்தனுக்காக இறைவன் (மனித உருவில்) இறங்கி வருகிறான் (அவதாரம்) செல்வது என்றும், காயாவிரோஹனம் என்றால் மீண்டும் பிறவியில்லை என்றும் கூறப்படுகிறது.
# காரோணம்

## தமிழகத்தில் காரோணங்கள்

காரோணம் என்ற பெயரில் தமிழ்நாட்டில் கச்சிக்காரோணம், நாகைக்காரோணம், குடந்தைக்காரோணம் என்று மூன்று கோயில்கள் இருந்தன. இதில் முதலாவது மறைந்துவிட்டது. மற்ற இரண்டும் உள்ளன. நாகப்பட்டினத்தில் உள்ள பாடல் பெற்ற சிவத்தலம் திருநாகைக்காரோணம் ஆகும். கும்பகோணத்தில் மகாமகக் குளக்கரையின் வடகரையில் உள்ள காசி விசுவநாதர் கோயில் திருக்குடந்தைக் காரோணம் எனப்படும். இக்கோயில்களுக்குப் பதிகங்கள் அருளிய திருஞானசம்பந்தர், இப்பதிகங்களைப் பாடுவோர் கரையா உடலோடு வானடைவர் (காய ஆரோஹனம்) என்றும், கருவார் இடும்பைப் பிறப்பு அறுப்பர் (காய அவிரோஹனம்) என்றும் கூறுகிறார்.
# சேதுபாவா சுவாமிகள்

மன்னார்குடியில் இருந்த அனந்தமௌனி சுவாமிகளின் இரு சீடர்களில் ஒருவரான மேரு சுவாமிகளுக்கு சியாமராசர், சேது சுவாமிகள் ஆகிய இரு சீடர்கள் இருந்தனர்.
# சேதுபாவா சுவாமிகள்

## சேது சுவாமிகள்

சேது சுவாமிகள் **சேதுபாவா சுவாமிகள்** என்றும் அழைக்கப்படுகின்றார்.
# சேதுபாவா சுவாமிகள்

## ஆசி தரல்

தஞ்சையை கி.பி.1739 முதல் 1763 வரை ஆட்சி செய்த பிரதாப சிம்மன் ஆன்மீகத்தில் நாட்டம் கொண்டு, அங்கிருந்த பீமராஜ சுவாமிகளிடம் சென்று தனக்கு அருளும்படி வேண்டியபோது அவர் தான் உலக வாழ்க்கையில் இருந்து விடுபட முடிவு செய்துள்ளதாகவும், மன்னார்குடியில் இருக்கும் சேதுபாவா சுவாமிகளிடம் சென்று ஆசி பெறவும் கூறினார். அதன்படி மன்னர் சேதுபாவா சுவாமிகளிடம் சென்று ஆசி பெற்று, தன் குருவிற்குத் தஞ்சாவூரின் கீழ ராஜவீதியில், தன் அரண்மனைக்கு எதிரில் ஒரு மடம் கட்டிக்கொடுத்து தங்கச் செய்து, குரு காணிக்கையாக பொன்னும், பொருளும் கொடுத்து கௌரவித்தார்.
# சேதுபாவா சுவாமிகள்

## பெயரும் புகழும்

சுவாமிகளின் நினைவாக மன்னார்குடியில் அன்ன சத்திரமும், அரித்ரா நதி என்னும் குளமும், அக்குளத்தின் கரையில் உள்ள கோயிலும், பட்டுக்கோட்டை வட்டத்தில் சேதுபாவா சத்திரம் என்னும் ஊரும், தஞ்சாவூர் பிரதாபவீர அனுமார் (மூலை அனுமார்) கோயிலும் விளங்கி இவரது பெயரையும், புகழையும் இன்றும் நிலைநிறுத்தி வருகின்றன. இவரது சமாதி கும்பகோணம் அருகேயுள்ள குத்தாலத்தில் உள்ளது.
# சண்டிகேசுவரர்

**சண்டிகேசுவரர்** சைவ சமயத்தின் பஞ்ச மூர்த்திகளில் ஒருவராகவும், சிவபெருமானுக்கு படைக்கப்படும் உணவு மற்றும் உடைகளின் அதிபதியாகவும் இருக்கிறார். இவருடைய சந்நிதி சிவாலயங்களில் சிவபெருமானின் கருவறை அமைந்திருக்கும் பகுதியின் இடப்பாகத்தில் அமைக்கப்படுகிறது. பஞ்ச மூர்த்தி உலாவின் பொழுது சிவாலயங்களிலிருந்து இவருடைய உற்வசர் சிலையும் ஊர்வலமாக எடுத்துவரப்படுகிறது. பஞ்ச மூர்த்தி உலாவில் இறுதியாக இவர் வலம் வருகிறார்.
# சண்டிகேசுவரர்

## சண்டிகேசுவரர்கள்

சிவபெருமான் அளிக்கும் சண்டிகேசுவரர் பதவி யுகத்திற்கு யுகம் வேறு வேறு நபர்களுக்கு அளிக்கப்படுகிறது. சிவாகம புராணங்களில் ஒவ்வொரு யுகத்திற்கும் சண்டிகேசுவரர்கள் உள்ளார்கள் என்பது தெரிவிக்கப்பட்டுள்ளது. சிவாகம புராணங்களின் படி கீழுள்ள பட்டியல் கொடுக்கப்பட்டுள்ளது.  
- கிருத யுகம் - நான்கு முக சண்டிகேசுவரர்
- திரேதா யுகம் - மூன்று முக சண்டிகேசுவரர்
- துவாபர யுகம் - இரண்டு முக சண்டிகேசுவரர்
- கலியுகம் - ஒரு முக சண்டிகேசுவரர்
# சண்டிகேசுவரர்

## சண்டிகேசுவரர்கள்

### பிரம்மாவிற்கு சண்டிகேசுவர பதவி

படைப்புக் கடவுளான பிரம்ம தேவர் சண்டிகேசுவர பதவியில் இருந்துள்ளார். இவரை சதுர்முக சண்டீசர் என்று அழைப்பர். இவர் நான்கு முகத்தோடு இருக்கிறார்.
# சண்டிகேசுவரர்

## சண்டிகேசுவரர்கள்

### யமனுக்கு சண்டிகேசுவரர் பதவி

தர்மத்தின் கடவுளாக உள்ள யம தேவன், சண்டிகேசுவரர் பதவியில் இருந்தவர். தமிழகத்தில் சில சிவாலயங்களில் சண்டிகேசுவரராக யம தேவன் உள்ளார். திருவாஞ்சியம் வாஞ்சிநாதசுவாமி கோயில் திருவாரூர் போன்ற சிவாலயங்களில் யமன் சண்டிகேசுவரராக உள்ளார். இவரை யம சண்டிகேசுவரர் என்று அழைக்கின்றனர்.
# சண்டிகேசுவரர்

## சண்டிகேசுவரர்கள்

### நாயன்மாருக்கு சண்டேசுவர பதவி

ஏழாம் நூற்றாண்டில் விசாரசருமர் என்பவர் வாழ்ந்து வந்தார். அவர் சிவபெருமானிடம் மிகுந்த பக்தி கொண்டிருந்தார். ஒரு முறை இடையச் சிறுவன் ஒருவன் தனது பசுக்களை அடிப்பதைக் கண்டு, வெகுண்ட விசாரசருமர் தானே பசுக்களை மேய்க்கத் தொடங்கினார். பசுக்களிடம் பாலைக் கரந்து அதனை சிவபூசைக்கு பயன்படுத்தினார். இதனால் பசுவின் உரிமையாளர்கள், விசாரசருமரின் தந்தையிடம் சென்று முறையிட்டார்கள்.  
விசாரசருமர் மண்ணில் லிங்கத்தினைச் செய்து, பசுவின் பாலால் அபிசேகம் செய்தார். அதனை நேரில் கண்ட தந்தைக்கு மண்ணில் பாலை ஊற்றி வீணாக்குகின்றானே என்று நினைத்து பூசையை தடுக்கச் சென்றார். விசாரசருமர் சிவபெருமானிடத்தில் தன்னை மறந்திருந்தமையால், தந்தையின் வருகையை அறியாதிருந்தார். அதனால் விசாரசருமரின் தன்னுடைய கோபத்தால், சிவாபிசேகத்திற்கு வைத்திருந்த பாலினை தட்டிவிட்டார். சிவனை நிந்தை செய்த தந்தையை தண்டிக்கும் பொருட்டு அருகிலிருந்து குச்சியை எடுத்து விசாரசருமர் வீச, அது விசாரசருமரின் பக்தியால் மழுவாக மாறி அவர் தந்தையின் கால்களை வெட்டியது.  
விசாரசருமர் தனது பூசையை தொடர்ந்தார். இதனைக் கண்ட சிவபெருமான், அவர் முன் தோன்றி தனக்கு சமர்ப்பிக்கும் அனைத்திற்கும் உரியவனாகும் சண்டேசுவர பதவியை அளித்தார். அதன் பின் விசாரசருமர் சண்டேசுவர நாயனார் என்று அழைக்கப்படுகிறார். இவருடைய காலம் கிபி-400-1000 என்று கருதப்படுகிறது.
# சண்டிகேசுவரர்

## சந்நிதி

சிவாலயங்களில் ஆலயச்சுற்று வரும்போது கருவறை அபிஷேக நீர் விழும் கோமுகி அருகில் சிறு சந்நிதியில் இருக்கும்
சண்டிகேஸ்வரர் எப்போதும் தியானத்தில் இருப்பவர், சிவபெருமானுக்கு படைக்கப்படும் பொருள்கள், சண்டிகேசுவரரின் பெயரால் கணக்கு வைக்கப்படுகின்றன. "சிவன் சொத்து குலநாசம்' என்பர். அதனால், சிவாலயத்திலிருந்து எந்தவொரு பொருளையும் தாங்கள் வீட்டுக்கு எடுத்துச் செல்லவில்லை என்பதைத் தெரிவிக்கவே, இறுதியாக அவர் சந்நிதிக்கு வந்து இரு கைகளையும் தட்டிவிட்டு வணங்கும் வழக்கம் வந்ததாகக் கூறுவர்.
இவ்வாறு செய்தால் இவரது தியானம் கலைந்து விடும் அதனால் அவர் முன்பு கை தட்டி வணங்காமல் அமைதியாக வணங்குவதே சரியானது. சண்டிகேஸ்வரரை வணங்கினால் மன உறுதியும், ஆன்மிக பலமும், சிவாலய தரிசன பலனும் கிடைக்கும் என்பது நம்பிக்கை.
# சண்டிகேசுவரர்

## உருவ தோற்றம்

பெரும்பாலும் சண்டிகேசுவரர், தன்னுடைய ஆயுதமாக மழுவுடன் காணப்படுகிறார். மழு என்பது சிவபெருமானுடைய ஆயுதமாகும். சிவாலயங்களின் கோமுகி அருகே அமர்ந்த நிலையில் உள்ளார். உற்சவராக இருக்கும் சண்டிகேசுவரர் நின்ற நிலையில் உள்ளார்.
# சண்டிகேசுவரர்

## ஆலயங்கள்

- இரட்டை சண்டிகேசுவர் - திருநாரையூர் சௌந்தரேசுவரர் கோவிலில் இரட்டை சண்டிகேசுவரர் சந்நிதி உள்ளது. இங்குள்ள மூலவருக்கு ஒன்றாகவும், பிரகாரத்தில் இருக்கும் திருமூலநாதருக்கு ஒன்றாகவும் அமைந்துள்ளது.
- குகசண்டிகேசுவரர் - மயானம் பிரம்மபுரீசுவர் கோயிலில் இரு சண்டிகேசுவரர் சந்நிதி அமைந்துள்ளது. சிங்கார வேலர், பிரம்மபுரீசுவரர் இருவருக்கும் சேர்த்து குகசண்டிகேசுவரர்கள் அமைந்துள்ளார்கள்.
# சண்டிகேசுவரர்

## நம்பிக்கைகள்

- சண்டிகேசுவரர் சன்னதியில் அவர் தியானத்தில் இருப்பதால் அவரை வலம் வருதல் கூடாது.
- அவர் ஆலய கணக்கராக இருப்பதால், தாங்கள் சிவ பொருள் எதையும் எடுத்துச் செல்வதில்லை என தெரிவிக்க கைதட்டி வழிபாடு செய்தல்.
- ஆடையை இவருக்கு சமர்ப்பிக்கும் வழக்கம் பிறகு நூலெடுத்துப் போடுவதாக மருவியுள்ளது.
# என். ரவிகிரண்

**‘சித்திரவீணை என். ரவிகிரண்’** என்றழைக்கப்படும் **என். ரவிகிரண்** (பிறப்பு: பிப்ரவரி 12, 1967) தென்னிந்தியாவின் மைசூரைச் சேர்ந்த சித்திரவீணை கலைஞர் ஆவார். பாடகர், பாடல் இயற்றுநர், இசை ஆசிரியர், இசை எழுத்தாளர் என கருநாடக இசைத் துறைகளில் பங்காற்றி வருகிறார் .
# என். ரவிகிரண்

## இசைப் பயிற்சி

தந்தை *சித்திரவீணை* நரசிம்மனிடம் இசைப் பயிற்சிப் பெற்ற ரவிகிரண், தனது 5ஆவது வயதில் வாய்ப்பாட்டு கச்சேரி செய்தார். தனது 10 வயது வரை பாடகராக இருந்துவந்த ரவிகிரண், அதற்குப்பின், 21 தந்திகளைக் கொண்ட சித்திரவீணையை வாசிப்பதற்கு மாறினார். தனது 11ஆவது வயதில் சித்திரவீணை கச்சேரியை வழங்கினார்.  
பிரபல இசைக் கலைஞர் டி. பிருந்தாவின் மாணவராக 10 ஆண்டுகள் இசை நுணுக்கங்களை ரவிகிரண் கற்றார்.
# என். ரவிகிரண்

## இசை வாழ்க்கை

இந்தியாவிலும், உலக நாடுகள் பலவற்றிலும் தனது இசை நிகழ்ச்சிகளை நிகழ்த்தியுள்ளார். செம்மங்குடி சீனிவாச ஐயர், டி. பிருந்தா, கிரிஜா தேவி, எம். பாலமுரளிகிருஷ்ணா, விஸ்வ மோகன் பட், என். ரமணி, ஆர். கே. ஸ்ரீகண்டன், நேதுநூரி கிருஷ்ணமூர்த்தி, உ. ஸ்ரீநிவாஸ் ஆகியோருடன் இணைந்து இசை நிகழ்ச்சிகளை ரவிகிரண் நடத்தியுள்ளார்.
# என். ரவிகிரண்

## பெற்ற பட்டங்களும், சிறப்புகளும்

- இசைப் பேரொலி விருது, 1991; வழங்கியது: கார்த்திக் பைன் ஆர்ட்ஸ், சென்னை
- சங்கீத சூடாமணி விருது, 1995
- சங்கீத கலாநிதி விருது, 2017. வழங்கியது: மியூசிக் அகாதெமி, சென்னை.
# இராமதாசர்

சத்ரபதி சிவாஜியின் குரு **சமர்த்த ராமதாசர்** ஆவார்.
# இராமதாசர்

## வெங்கோஜி

சத்ரபதி சிவாஜி தன் குருவான சமர்த்த ராமதாசரிடம் சென்று தஞ்சையை ஆட்சி செய்த தன் சகோதரன் வெங்கோஜிக்கு அருள் செய்ய வேண்டினார். அதன்படி கி.பி.1677இல் சமர்த்த ராமதாசர் ராமேஸ்வரத்திற்கு தலப்பயணம் சென்றபோது மன்னார்குடியில் தங்கினார். அதனை அறிந்த வெங்கோஜி மன்னர் அவரை நேரில் சென்று பார்த்து தஞ்சைக்கு வந்து தங்கி அருளாசி வழங்க வேண்டினார்.
# இராமதாசர்

## ஆசி தரல்

மன்னரின் வேண்டுகோளை ஏற்று அவர் தஞ்சாவூருக்கு வந்தார். வெங்கோஜி மன்னர் அவருக்கு தஞ்சையின் கிழக்கே அமைந்துள்ள சாமந்தான் குளத்தின் கீழ்க்கரையில் அவருக்கு இடம் அமைத்து தகுந்த மரியாதைகளைச் செய்து தனக்கு அருள் வழங்க வேண்டினார். அவரும் அருள் செய்து ஆன்மீகத்தை மன்னருக்கு போதித்தார். சில நாள்கள் அவர் தஞ்சாவூரில் தங்கினார். பின்னர் ராமேஸ்வரம் சென்றார்.
# இராமதாசர்

## பெயரும் புகழும்

தஞ்சாவூரில் சமர்த்த ராமதாசர் நிறுவிய சம்பிரதாய மடமும், பீமசுவாமிகள் சமாதி மீது அமைந்துள்ள ஆஞ்சநேயர் கோயிலும் ராமதாசரின் புகழை நிலை பெறச் செய்துள்ளது.
# வார்ப்புரு:நடப்பு நிகழ்வுகள்/நடப்பு மாதச் செய்திகள் சனவரி 2015
- சனவரி 5:
- வங்காளதேசத்தில் ஆளும் அவாமி லீக் கட்சி ஆதரவாளர்களுடன் இடம்பெற்ற மோதலில் இரண்டு எதிர்க்கட்சியினர் உயிரிழந்தனர். (பிபிசி)
- சைப்பிரசைச் சேர்ந்த சரக்குக் கப்பல் ஒன்று இசுக்கொட்லாந்து அருகே மூழ்கியதில் 8 பேர் உயிரிழந்தனர். (ஏபி)
- லிபியப் போர் விமானம் ஒன்று கிரேக்க எண்ணெய்க் கப்பல் ஒன்றைத் தாக்கியதில் இரு மாலுமிகள் கொல்லப்பட்டனர். (ராய்ட்டர்சு)
- போகோ அராம் கிளர்ச்சியாளர்கள் நைஜீரியாவின் வடகிழக்கே பல நகரங்களையும், பாகா இராணுவ முகாமையும் கைப்பற்றினர். (வால்ஸ்ட்ட்ரீட் ஜர்னல்)
- செக் தொல்லியலாளர்கள் கிமு 2300களில் வாழ்ந்த பண்டைய எகிப்திய அரசி மூன்றாம் கென்டகாவெசுவின் கல்லறையைக் கண்டுபிடித்தனர். (சீஎனென்)
- கொரியப் போரின் போது இறந்த சீன மக்கள் விடுதலை இராணுவத்தினரின் உடல்களை சீனாவுக்கு அனுப்பும் என அந்நாடு அறிவித்தது. (யொன்ஹாப்)
- சனவரி 4:
- பாக்கித்தானில் அல் காயிதாவுடன் தொடர்பு கொண்டுள்ளதாகக் கருதப்படும் எட்டு உசுபெக்குகள் அமெரிக்காவின் ஆளில்லா விமானத் தாக்குதலில் கொல்லப்பட்டனர். (சேனல் 9)
- பாக்கித்தான் வான்படையினரின் தாக்குதலில் 31 தாலிபான்கள் கொல்லப்பட்டனர். (சேனல் 9)
- 20 புதிய கர்தினால்களை திருத்தந்தை பிரான்சிசு நியமித்துள்ளார். இவர்களில் பெரும்பாலானோர் ஐரோப்பாவிற்கு வெளியே இருந்து வந்தவர்கள் ஆவர். (ராய்ட்டர்சு)
- சனவரி 3:
- இத்தாலிக் கரைக்கப்பால் மாலுமிகளால் கைவிடப்பட்ட கப்பல் ஒன்றில் வந்த 360 குடியேறிகள் இத்தாலி வந்து சேர்ந்தனர். (பிபிசி)
- தேர்வுத் துடுப்பாட்டத்தில் இலங்கை அணியின் குமார் சங்கக்கார அதிவிரைவான 12,000 ஓட்டங்களை எடுத்த முதல் துடுப்பாட்ட வீரர் என்ற சாதனையைப் பெற்றார். (பிபிசி)
- ஆத்திரேலியாவின் தெற்கு ஆஸ்திரேலியாவிலும், விக்டோரியாவிலும் கடும் காட்டுத்தீ பரவி வருகின்றது. (பிபிசி)
- சனவரி 2:
- இலங்கையின் வடக்கே தொடருந்து சேவை காங்கேசன்துறை வரை நீடிக்கப்பட்டது. (தமிழ்மிரர்)
- சோமாலி அல் சபாப் தீவிரவாதிகள் இராணுவத் தளம் ஒன்றைத் தாக்கி ஏழு இராணுவத்தினரைக் கொன்றனர். (ராய்ட்டர்சு)
- போகோ அராம் தீவிரவாதிகள் கமரூனில் பேருந்து ஒன்றைத் தாக்கி 11 பேரைக் கொன்றனர். (சீஎனென்)
- சனவரி 1:
- சீனாவின் சங்காய் நகரில் இடம்பெற்ற புத்தாண்டுக் களியாட்ட விழாவின் போது ஏற்பட்ட நெரிசலில் சிக்கி 35 பேர் உயிரிழந்தனர். 40 பேர் காயமடைந்தனர். (பிபிசி)
- யெமன் இப் நகரில் இடம்பெற்ற தற்கொலைக் குண்டுத் தாக்குதலில் 49 பேர் கொல்லப்பட்டனர். (ராய்ட்டர்சு)(ஏஎஃப்பி)
- பலத்தீன் நாடு அனைத்துலகக் குற்றவியல் நீதிமன்றத்தில் இணைந்து செயலாற்ற ஒப்பந்தம் செய்தது. (வால்ஸ்ட்ரீட் ஜர்னல்)
- லித்துவேனியா யூரோ நாணயத்தை தனது அதிகாரபூர்வ நாணயமாக ஏற்று, யூரோ வலயத்தின் 19வது உறுப்பு நாடாக இணைந்தது. (சீஎனென்)
- உருசியா, கசக்ஸ்தான், பெலருஸ், ஆர்மீனியா ஆகிய நாடுகளுக்கிடையேயான யூரேசிய பொருளாதார ஒன்றியம் நடைமுறைக்கு வந்தது. (நொவினைட்)
- செவ்வாயில் 10-ஆண்டுகளுக்கும் மேலாக உளவும் ஆப்பர்சூனிட்டி தளவுளவி ஞாபக ஆற்றலை இழந்துவருவதாக நாசா அறிவித்துள்ளது. (பிபிசி)
# கோலா லிப்பிஸ்

**கோலா லிப்பிஸ்** (ஆங்கிலம்: *Kuala Lipis*; மலாய் மொழி: *Kuala Lipis*) என்பது மலேசியா, பகாங் மாநிலத்தில் உள்ள ஒரு நகரம் ஆகும். லிப்பிஸ் மாவட்டத்தில் அமைந்து இருக்கிறது. இந்த நகரம் லிப்பிஸ் மாவட்டத்தின் தலைப் பட்டணமும் ஆகும். இதன் மக்கள்தொகை 15,448.  
லிப்பிஸ் ஆறு, ஜெலாய் ஆறு ஆகிய ஆறுகள் சங்கமிக்கும் இடத்தில் அமைந்து இருக்கும் கோலா லிப்பிஸ், மலாயா வரலாற்றில் ஆழமான வரலாற்றுப் பின்னணிகளைக் கொண்டது. 1887-இல் பிரித்தானியர்கள் வருவதற்கு முன்னதாகவே, மக்கள் இங்கு குடியேறி இருந்தனர். ரவுப் நகரில் தங்கம் தோண்டி எடுக்கப் பட்டதால், கோலா லிப்பிஸ் நகரத்திலும் மக்கள் குடியேற்றம் மிகுதியானது.
# கோலா லிப்பிஸ்

## பொது

பகாங் மாநிலத்தை ஆட்சி செய்த பிரித்தானியர்கள், 1898-இல் இந்த நகரத்தை பகாங் நகரத்தின் தலைநகரமாகப் பிரகடனம் செய்தார்கள். 57 ஆண்டுகளுக்குப் பின்னர் 1955-இல், கோலா லிப்பிஸ் நகரத்திற்குப் பதிலாக குவாந்தான் தலைநகரமானது.  
பகாங் மாநிலத்தில் மிகப் பழமையான நகரங்களில் கோலா லிப்பிஸ் நகரமும் ஒன்றாகும். கோலாலம்பூரில் இருந்து 171 கி.மீ.; குவாந்தானில் இருந்து 235 கி.மீ. தொலைவில் இந்த நகரம் உள்ளது.
# கோலா லிப்பிஸ்

## வரலாறு

கோலா லிப்பிஸ் நகரம் நிறைய வரலாற்றுத் தடயங்களைக் கொண்டது. 2,500 லிருந்து 4,500 ஆண்டுகளுக்கு முன்னால் பயன்படுத்தப்பட்ட தெம்பிலிங் கத்தி *(Tembiling knife)* எனும் கல்லால் செய்யப்பட்ட ஆயுதம் இங்கு கண்டுப்டிக்கப்பட்டது.  
நவீன காலத்தில் மனிதர்கள் அங்கு குடியேறுவதற்கு முன்னர், புதிய கற்காலத்தில் *(neolithic age)* மனிதர்கள் அங்கே வாழ்ந்து இருக்கிறார்கள். கற்களால் ஆன ஆயுதங்களைப் பயன்படுத்தி இருக்கிறார்கள். அண்மைய காலங்களில் அதைப் பற்றிய பல வரலாற்றுச் சான்றுகள் கிடைத்து உள்ளன.  
மலாயாவில் மனித நாகரிகம் ஒரு பண்பட்ட நிலையை அடைந்து வந்த காலக்கட்டத்தில், லிப்பிஸ் மாவட்டத்தின் உட்பகுதிகளுக்கு மக்கள் செல்வதற்கு ஆறுகளையே பெரும்பாலும் நம்பி இருக்கிறார்கள். பச்சைக் காடுகளில் காட்டுப் பாதைகளை அமைத்து இருக்கிறார்கள். சிங்கப்பூரில் இருந்து கோலாலப்பீஸ் வந்து சேர இரண்டு வாரங்கள் பிடித்து இருக்கின்றன. தவிர, காட்டு விலங்குகளிடம் இருந்தும் அவர்கள் போராட வேண்டி இருந்து இருக்கிறது.
# கோலா லிப்பிஸ்

## வரலாறு

### கோலாலம்பூர் - கோலா லிப்பிஸ் சாலை

மலாயாவின் கிழக்குக் கரைப் பாகங்களின் உட்புறங்களைத் திறந்து விடுவதற்கு, பிரித்தானியர்கள் கோலாலம்பூரையும் கோலா லிப்பிஸையும் இணைப்பதற்கு 1890-களில் ஒரு சாலையை அமைத்தார்கள். அந்தச் சாலையின் நீளம் 130 கி.மீ. இந்தச் சாலை பல குன்றுகள், பள்ளத்தாகுகளை ஊடுருவிச் சென்றது. பெரும்பாலும், அன்றைய காலத்தில் எருமைமாட்டு வண்டிகளையே பயன்படுத்தினார்கள்.  
1930களில் தான் மலாயாவுக்கு மகிழுந்துகள் அறிமுகம் செய்யப்பட்டன. அவற்றைப் புதுமைப் பொருட்களாகக் கருதிய காலம் 1950-களில் தான் மாற்றம் கண்டது. தொலைதூரப் பயணங்களுக்கு மகிழுந்து என்பது ஓர் அத்தியாவசியப் பொருளாக மாறியது. பகாங் மாநிலத்திற்குச் செல்வதை ஒரு சாகசச் செயலாகவே மக்கள் கருதினர்.
# கோலா லிப்பிஸ்

## வரலாறு

### தங்கச் சுரங்கத் தொழில்

1887-இல் பிரித்தானியர்கள் வருவதற்கு முன்னால், கோலா லிப்பிஸ் தங்கச் சுரங்கத் தொழிலின் மையமாக விளங்கி வந்தது. 1898-இல் அதை பகாங் மாநிலத்தின் தலைப் பட்டணமாக மாற்றி அமைத்தார்கள். அதற்கு முன்னர் அங்கு வாழ்ந்த மக்கள் காட்டில் இருந்து கிடைத்த வாசனைப் பொருட்களை வியாபாரம் செய்து வந்தனர்.  
மருந்து சார்ந்த காட்டு விலங்குகளின் உறுப்புகள், பறவைகளின் அழகு இறகுகள், மரவேர்கள், மூலிகைகள், ’காகாரு’ எனும் வாசனைப் பொருள் போன்றவற்றைச் சீனத் தரகர்களிடம் விற்றனர். அதற்குப் பதிலாக அரிசி, உப்பு போன்ற அத்தியாவசியப் பொருட்களைப் பெற்றனர்.
# கோலா லிப்பிஸ்

## வரலாறு

### பழைய வரலாற்றின் பழைய தடங்கள்

பிரித்தானியர்களின் வருகைக்குப் பின்னர், பெரிய அளவிலான காலனித்துவக் கட்டடங்கள் இங்கே கட்டப்பட்டன. கோலா லிப்பிஸ் மாட்ட அலுவலகம், கோலா லிப்பிஸ் கிளிபர்ட் பள்ளி, பகாங் கிளப் போன்றவை காலனித்துவத் தாக்கங்களின் பிரதிபலிப்புகளாக இன்னும் இருக்கின்றன. கோலா லிப்பிஸ் நகருக்கு அருகில் இருக்கும் குன்றில், பிரித்தானிய ஆணையரின் மாளிகை கட்டப்பட்டது. அது இப்போது ஓர் அரும் பொருள் காட்சியகமாக விளங்கி வருகிறது.  
1924-இல் தொடர்வண்டி அறிமுகம் செய்யப்பட்டதும், இந்த நகரம் மலாயாவில் மிகவும் புகழ்பெற்ற செல்வாக்கு பெற்ற நகரமாக விளங்கியது. பகாங் மாநிலத்தின் தலைப்பட்டணம் எனும் அந்தஸ்து 1955-இல் இடம் மாறியதும், இந்த நகரத்தின் செல்வாக்கும் குறைந்து போனது. பழங் காலத்து பிரித்தானியக் கட்டடங்கள் தான் அதன் பழைய வரலாற்றை இன்றும் பறைசாற்றிக் கொண்டு இருக்கின்றன. அவை பழைய வரலாற்றின் பழைய தடங்கள்.
# கோலா லிப்பிஸ்

## கோலா லிப்பிஸ் பிரபலங்கள்

- மலேசியாவின் தற்போதைய பிரதமர் நஜீப் துன் ரசாக். இவர் 1953 ஜூலை 23-இல் கோலா லிப்பிஸ் நகரில் பிறந்தார். அண்மையில் மலேசியாவில் ஏற்பட்ட வெள்ளப் பெருக்கினால் பாதிக்கப்பட்ட மக்களுக்கு ஆறுதல் சொல்லும் வகையில், இந்த நகருக்கும் வருகை புரிந்தார். பகாங் மாநிலத்தில் ஜெராண்டுட், தெமர்லோ பகுதிகள் வெள்ளப் பெருக்கினால் பெரிதும் பாதிக்கப்பட்டன.
- மலேசியாவின் முன்னாள் வெளியுறவு, உள்துறை அமைச்சர் துன் கசாலி சாபி.
- மலேசியாவின் பிரபல பாடகர் சித்தி நூர்ஹாலிசா. இவருடைய குடும்பத்தார் இன்னும் இந்த நகரில் வாழ்ந்து வருகிறார்கள்.
# கோலா லிப்பிஸ்

## மேலும் கண்க

- கோலா லிப்பிஸ் தொடருந்து நிலையம்
- மெராப்போ தொடருந்து நிலையம்
- லிப்பிஸ் மாவட்டம்
- ஜெலாய் ஆறு
# இராஜராஜேச்சரம் (நூல்)

**இராஜராஜேச்சரம்** குடவாயில் பாலசுப்ரமணியன் எழுதிய நூலாகும். தஞ்சாவூர் பெரிய கோயிலின் வரலாற்றினை இலக்கியம், கல்வெட்டு உள்ளிட்ட பல ஆதாரங்களைக் கொண்டுள்ள நூல்.
# இராஜராஜேச்சரம் (நூல்)

## அமைப்பு

இந்நூல் ஒன்பது பகுதிகளையும், பின்னிணைப்பும் கொண்டு அமைந்துள்ளது.
# இராஜராஜேச்சரம் (நூல்)

## தலைப்புகள்

தஞ்சை இராஜராஜேச்சரம் எனப்படுகின்ற பெரிய கோயிலைப் பற்றிய இந்நூலில் தஞ்சாவூர், இராஜராஜ சோழன், கோயிலின் தத்துவங்கள், சிற்பங்கள், இசை, கட்டடக்கலை போன்றவற்றைப் பற்றி வரலாற்று நோக்கில் இலக்கிய ஆதாரங்களோடும், கல்வெட்டு ஆதாரங்களோடும் எடுத்துரைக்கப்பட்டுள்ளன. கோயிலில் நடைபெறும் திருவிழாக்களைப் பற்றிய விவரங்களும் உள்ளன.  
பின்னிணைப்பில் கருவூர்த் தேவர் அருளிய திருவிசைப்பா, கருவூர்ப் புராணம் ஆகியவை உரையுடன் இடம்பெற்றுள்ளன. இக்கோயிலின் கருவறையைச் சுற்றி அமைந்த சாந்தார அறையின் சுவரில் சோழர் கால பிரெஸ்கோ ஓவியங்கள் இருப்பதை 1931இல் கண்டு உலகுக்கு அறிவித்த பேராசிரியர் எஸ். கே. கோவிந்தசாமி அவர்களின் கட்டுரை இடம்பெற்றுள்ளது.
# இராஜராஜேச்சரம் (நூல்)

## மேலும் பார்க்க

- தஞ்சைப் பெரியகோவில்
# சிர்பூர் சட்டமன்றத் தொகுதி (மகாராட்டிரம்)

**சிர்பூர் சட்டமன்றத் தொகுதி** (Shirpur Assembly constituency) என்பது மேற்கத்திய இந்தியாவின் மகாராஷ்டிரா மாநிலத்தின் 288 மகாராட்டிர சட்டமன்றத் தொகுதிகளில் ஒன்றாகும். இந்தத் தொகுதி துளே மாவட்டத்தில் அமைந்துள்ளது, தற்போது இது பழங்குடியின வேட்பாளர்களுக்காக ஒதுக்கப்பட்டுள்ளது. இத்தொகுதியானது நந்துர்பார் மக்களவைத் தொகுதிக்கு உட்பட்ட ஐந்து சட்டமன்றத் தொகுதிகளில் ஓன்றாகும். அவை துளே மாவட்டத்தில் உள்ள சாக்ரி, நந்துர்பர் மாவட்டத்தில் உள்ள அக்கல்குவா, நவாபூர், மற்றும் சகாடா ஆகியனவாகும்.
# அஜந்தா குகைகள்

**அஜந்தா குகைகள்** (Ajanta Caves, Ajiṇṭhā leni; மராத்தி: अजिंठा लेणी): என்பவை இந்தியாவின் மகாராஷ்டிரா மாநிலத்தில் உள்ள புத்த மத சிற்பங்களும் ஓவியங்களும் காணப்படும், குகைகளைக் குடைந்து உருவாக்கப்பட்ட குடைவரைக் கோயில்கள் ஆகும். மராட்டிய மாநிலம் சம்பாஜி நகரத்திலிருந்து 107 கி.மீ தொலைவில் உள்ள அழகான கிராமம் அஜந்தாவின் குடைவரைக்-கோவில்களும், ஓவியங்களும் அமைந்துள்ள இடம் கிராமத்தின் பெயரால் அஜந்தா குகைகள் என அழைக்கப்படுகின்றன. இவை அனைத்தும் புத்தமதக் கொள்கைகளை முதன்மைப்படுத்தியும், புத்தரின் வாழ்க்கை வரலாற்று சம்பவங்களை சித்தரித்தும் உருவாக்கப்பட்டவை. குகைகளை முன்பு மழைக்காலத்தில் ஓய்வெடுக்கும் இடமாக புத்தபிட்சுகள் பயன்படுத்தியிருக்கின்றனர். கி.மு.2 முதல் கி.பி. 6 ஆம் நூற்றாண்டு வரையிலான காலத்தில் பல்வேறு கட்டமாக இவை உருவாக்கப்பட்டுள்ளன. இந்தியத் தொல்பொருள் துறையினரால் பராமரிக்கப்பட்டுவரும் அஜந்தா குகைகள் பற்றி சீனப்பயணி யுவான் சுவாங் குறிப்பெழுதியிருக்கிறார்.
# அஜந்தா குகைகள்

## குகைகள்

ஏப்ரல் 1819இல் சென்னை மாகாணத்தைச்சேர்ந்த பிரித்தானிய அதிகாரியான ஜான் ஸ்மித் வேட்டையாடுவதற்காக அஜந்தா காட்டுக்குள் சென்றார். ஒரு புலியை அவர் துரத்திச்சென்றபோது மாடுமேய்க்கும் பையன் ஒருவன் புலிகள் தங்குமிடம் என இக்குகைகளை சுட்டிக்காட்டினான். புதர்மண்டி மூடிக்கிடந்த பத்தாவது குகைக்குள் சென்று அவர் ஓவியங்களைக் கண்டுபிடித்தார். அவ்வாறு கிட்டத்தட்ட ஆயிரத்தி இருநூறு வருடங்களாக மறைந்து கிடந்த அஜந்தா குகைகள் கண்டுபிடிக்கப்பட்டன. வகோரா நீரோடையை தொட்டபடி குதிரைக்குளம்பு போன்ற வடிவத்தில் நீண்டுகிடக்கும் குகைகளின் உயரம் சுமார் 76 மீட்டர் ஆகும். இங்கு நடந்த பல்வேறுகட்ட அகழ்வாராய்ச்சிகளில் இதுவரையிலும் 30 குகைகள் கண்டுபிடிக்கப்பட்டுள்ளன. அவற்றில் ஒன்பது பத்து பத்தொன்பது இருபத்தாறு இருபத்தொன்பதாம் குகைகள் சைத்யங்கள். அதாவது பௌத்த வழிபாட்டிடங்கள். எஞ்சியவை துறவியர் தங்கும் விகாரங்கள்.
# அஜந்தா குகைகள்

## உலகப் பாரம்பரியச் சின்னம்

கலைநயம் மிக்க பெரிய தூண்கள், மண்டபங்கள், சிலைகள், புத்தரின் பல்வேறு வடிவங்கள் என ஒவ்வொரு குகையிலும் ஒவ்வொருவகை ஆச்சரியம் நிரம்பியிருப்பதும் அஜந்தாவின் கூடுதல் சிறப்பு. இதை 1983 ஆம் ஆண்டில் உலகப்பண்பாட்டுச் சின்னமாக யுனெஸ்கோ அறிவித்துள்ளது.
# அஜந்தா குகைகள்

## ஓவியங்கள்

அஜந்தா ஓவியங்கள் இந்தியாவின் மகாராஷ்டிரா மாநிலத்தின் பர்தாபூர் எனும் ஊரில் உள்ள குகைகளில் இயற்கை முறையில் வரையப்பட்ட ஓவியங்கள்ஆகும். இவை கிமு 200 முதல் கிபி 650 வரையான பல்வேறுபட்ட காலப்பகுதியில் வரைந்தவை. இங்கு தனித்து இருக்கும் கணவாய் ஒன்றில் செங்குத்தாக மிகப்பெரிய பாறை ஒன்றில் இருபத்தொன்பது குகைகள் குடையப்பட்டுள்ளன.இதில் ஐந்து குகைகளில் ஓவியங்கள் வரையப்பட்டுள்ளன. இவை கிமு 200 முதல் கிபி 650 வரையான பல்வேறுபட்ட காலப்பகுதியில் வரைந்தவை. பௌத்த மதக் கொள்கைகளை முதன்மைப்படுத்தி இந்த ஓவியங்கள் வரையப்பட்டன. இக்குகைகளில் ஓவியங்கள் தரையைத் தவிர மற்ற அனைத்துப் பகுதிகளிலும் காணப்படுகின்றன. பாறைகளில் மட்டுமல்லாமல், கூரைகளிலும் ஓவியங்கள் வரையப்பட்டுள்ளன. அஜந்தாகுகை ஓவியங்கள் குகையின் கற்சுவர்மேல் களிமண்ணும் சாணியும் கலந்த கலவை பூசப்பட்டு அதன் மேல் சுண்ணாம்புச்சாந்து பூசப்பட்டு இறுக்கப்பட்ட பரப்பில் பலவண்ணக் கூழாங்கற்களை அரைத்து உருவாக்கப்பட்ட நிறங்களைக்கொண்டு வரையப்பட்டவை. சுண்ணாம்புச்சாந்து இறுகுவதற்குள் வரையப்பட்டுவிடுவதனால் கூழாங்கல்சாந்து உறுதியாகவே ஒட்டிக்கொள்கிறது. இவை தாவர வண்ணங்கள் அல்ல. இயற்கை வண்ணங்கள். ஆகவேதான் இரண்டாயிரம் வருடங்களாகியும் வண்ணம் மங்காமலிருக்கின்றன. இவ்வோவியங்கள் புத்த சாதகக் கதைகளில் வரும் காட்சிகள் ஆகும். பல இடங்களில் ஓவியங்கள் மனித நடவடிக்கைகளாலும் கால ஓட்டத்தினாலும் சிதிலமடைந்துள்ளன.
# அஜந்தா குகைகள்

## வரலாறு

அஜந்தா குகைகளின் நூறு அடிக்கும் கீழே ஒரு நதி ஓடுகிறது. இத்தகைய இயற்கைச் சூழலால் ஏற்பட்ட காடுகள் இக்குகைகளை மறைத்து விட்டன. கி.பி. 1819 இல் தான் முதன் முதலாக இக்குகைகளும் ஓவியங்களும் ஐரோப்பியர்களால் கண்டறியப்பட்டன. அதன் பிறகு முதன்முதலாக மும்பை ஓவியக்கலாசலை மாணவர்கள் இவ்வோவியங்களை நகலெடுத்தனர். பின்னர் 1912 இல் கர்னல் கோலுபெவ் என்பவர் செம்மையான முறையில் புகைப்படம் எடுத்தார். லேடி ஹெர்ரிங் குஹாமும் என்பவரும் நகல் எடுத்தார். ஐரோப்பியர்கள் முயற்சியால் அஜந்தா குகை ஓவியங்கள் வெளியுலகுக்குத் தெரிய வ்ந்தது. இதற்கு முன்பு வரை இத்தாலிய ஓவியக் கலையே தொன்மை வாய்ந்தது என ஐரோப்பியர்கள் போற்றி வந்தனர். அஜந்தா குகை ஓவியங்களின் மேன்மையைக் கண்ட பின்னர் இத்தாலிய ஓவியக் கலை தோன்றுவதற்கு ஐந்து நூற்றாண்டுகளுக்கு முன்பே, இந்திய ஓவியக் கலை முழு வளர்ச்சி பெற்றிருந்தது உலகுக்கு வெளியாயிற்ரு.  
கி.பி இரண்டாம் நூற்றாண்டில் நாகர் வகுப்பைச் சேர்ந்த கலைஞர்கள் அஜந்தா ஓவியங்கள் பலவற்றை வரைந்தனர். அதன் பின்னர் பல நூற்றாண்டுகள் சிறந்த ஓவியக் கலைஞர்கள் தோன்றவில்லை. கி.பி. 5 அல்லது 6 ஆம் நூற்றாண்டில் 'புத்தபக்சன்' என்னும் மன்னன் காலத்தில் 'பிம்பசாரன்' என்னும் கலைஞன் இக்கலைக்குப் புத்துயிரளித்தான்' என்று தாராநாத் என்னும் அறிஞர் கூறுகிறார்.
# அஜந்தா குகைகள்

## ஓவியங்களின் மையக் கருத்து

அஜந்தா குகை ஓவியங்கள் பெரும்பாலும் புத்தர் தொடர்பான கதைகளையே கூறுகின்றன. இக்கதைகள் யாவும் புத்த ஜாதகக்கதைகளிலிருந்து எடுக்கப்பட்டவை. அஜந்தா ஓவியங்களில் அகம் தொடர்பான ஓவியங்கள் பல உள்ளன. அவை புத்தர் துறவறம் பூணுவதற்கு முன்னைய வாழ்க்கை நிலையைக் குறிப்பனவாகும் என சுதேசமித்திடன் பத்திரிக்கையின் துணை ஆசிரியர் பி. கோதண்டராமன் குறிப்பிடுகிறார்.
# அஜந்தா குகைகள்

## சிறப்புகள்

அஜந்தா மனித உருவங்கள் அனைத்தும் உயிரோவியங்களாகவே காணப்படுகின்றன. பெண்களின் உருவங்களே ஓவியங்களை அழகுக்கு அழகு சேர்க்க்கின்றன. பெண் ஓவியங்களே அஜந்தா கலையின் சிறப்பியல்பாகும். பெண்ணின் பல்வேறு மனநிலைகளையும் எண்ணற்ற அழகிய தோற்றங்களையும் ஓவியங்களாகத் தீட்டியுள்ளனர். ஓவியங்களில் பெண்களின் நீள்விழிகள், நுண்ணிடை, மெல்விரல்கள், மகளிரின் கூந்தல் ஒப்பனைகள் முதலியன இந்திய ஓவியக் கலையின் சிறப்பிற்கு எடுத்துக் காட்டாகும். எனவே அஜந்தா ஓவியங்கள் இந்திய ஓவியங்களின் அடிநிலையாக அமைந்துள்ளன எனக் கலைக்களஞ்சியம் எடுத்துரைக்கிறது
# அஜந்தா குகைகள்

## இன்றைய நிலை

அஜந்தாவில் ஐந்து குகைகளில் ஓவியங்கள் இருக்கின்றன . பெரும்பாலான ஓவியங்கள் இன்று சிதைந்த நிலையிலேயே உள்ளன. 1910இல் அஜந்தாவுக்கு வந்த வங்கபாணி ஓவியர்களான தேவேந்திரநாத் தாகூர் போன்றவர்கள் அதை ஓரளவு நன்றாகவே பிரதி எடுத்திருக்கிறார்கள். சுதந்திர இந்தியாவின் ஐம்பதாண்டுக்காலத்தில் ஓவியங்களின் பெரும்பகுதி அழிந்துவிட்டிருக்கிறது. பல புகழ்பெற்ற ஓவியங்களில் சில வண்ணத்தீற்றல்களை மட்டுமே காணமுடிகிறது. சில குகைகளில் ஓவியங்களின் சிதிலங்கள் மட்டுமே உள்ளன. ஆனாலும் புகழ்பெற்ற கரியநிற அழகி, போதிசத்வ வஜ்ரபாணி, போதிசத்வ பத்மபாணி போன்ற ஒவியங்கள் புகழ் பெற்றவையாகும்.
# ஆசிஃபாபாது சட்டமன்றத் தொகுதி

**ஆசிஃபாபாது சட்டமன்றத் தொகுதி**, என்பது இந்தியாவின் தெலங்காணா சட்டப் பேரவையின் ஒரு தொகுதியாகும். கொமாரம் பீம் அசிபாபாத் மாவட்டத்தில் உள்ள இரண்டு தொகுதிகளில் இதுவும் ஒன்று. இது 6 சட்டமன்றத் தொகுதிகளுடன் ஆதிலாபாத் மக்களவைத் தொகுதியின் கீழ் வருகிறது.  
பாரத் இராட்டிர சமிதியின் கோவா லக்சுமி 2018 ஆம் ஆண்டு வரை இத்தொகுதியை பிரதிநிதித்துவப்படுத்தினார். இந்திய தேசிய காங்கிரசின் அத்ரம் சக்கு 2018 முதல் தொகுதியை பிரதிநிதித்துவப்படுத்துகிறார்.
# ஆசிஃபாபாது சட்டமன்றத் தொகுதி

## மண்டலங்கள்

இச்சட்டமன்றத் தொகுதியில் பத்து மண்டலங்கள் காணப்படுகின்றன.
# ஆசிஃபாபாது சட்டமன்றத் தொகுதி

## சட்டப் பேரவை உறுப்பினர்கள்

### ஐதராபாத் மாநிலம்

| ஆண்டு | உறுப்பினர் | கட்சி |
| --- | --- | --- |
| 1952 | கங்வி காசிராம் | இந்திய தேசிய காங்கிரசு |
| கொண்டா லக்ஷ்மன் பாபுஜி |  |  |
# ஆசிஃபாபாது சட்டமன்றத் தொகுதி

## சட்டப் பேரவை உறுப்பினர்கள்

### ஆந்திரப் பிரதேசம்

| ஆண்டு | உறுப்பினர் | கட்சி |
| --- | --- | --- |
| 1957 | ஜி. நாராயண் ரெட்டி | இந்திய தேசிய காங்கிரசு |
| காசி ராம் |  |  |
| 1962 | கே. பீம் ராவ் |  |
| 1967 |  |  |
| 1972 |  |  |
| 1978 | தாசரி நர்சய்யா | இந்திய தேசிய காங்கிரசு (இந்திரா) |
| 1983 | குண்டா மல்லேஷ் | இந்தியப் பொதுவுடைமைக் கட்சி |
| 1985 |  |  |
| 1989 | தாசரி நர்சய்யா | இந்திய தேசிய காங்கிரசு |
| 1994 | குண்டா மல்லேஷ் | இந்தியப் பொதுவுடைமைக் கட்சி |
| 1999 | பதி சுபத்ரா | தெலுங்கு தேசம் கட்சி |
| 2004 | அமுராஜுல ஸ்ரீதேவி |  |
| 2009 | அத்ரம் சக்கு | இந்திய தேசிய காங்கிரசு |
| 2014 | கோவா லக்ஷ்மி | தெலுங்கானா இராட்டிர சமிதி |
# ஆசிஃபாபாது சட்டமன்றத் தொகுதி

## சட்டப் பேரவை உறுப்பினர்கள்

### தெலங்காணா

| ஆண்டு | உறுப்பினர் | கட்சி |
| --- | --- | --- |
| 2018 | அத்ரம் சக்கு^ | இந்திய தேசிய காங்கிரசு |  
^காங்கிரசில் இருந்து விலகி தெலுங்கானா இராட்டிர சமிதியில் இணைந்தார்
# சிவாலயத் திருமேனிகள் (நூல்)

**சிவாலயத் திருமேனிகள்** திருவாவடுதுறை ஆதீனம் வெளியிட்ட நூலாகும்.
# சிவாலயத் திருமேனிகள் (நூல்)

## தலைப்புகள்

சிவன் கோயில்களின் அமைப்பு, பிற மூர்த்திகள், திருச்சுற்றிலும் கோபுரங்களிலும் உள்ள திருமேனிகள், சிற்ப சாத்திரங்களில் காணப்படும் சிற்ப அமைதிகள், திருமேனியின் கரங்களில் காணப்படும் ஆயுதங்கள் என்ற நிலைகளில் ஆராயப்படுகின்றன. லிங்கோத்பவர், இடபதேவர், துவாரபாலகர், தேவி, கணபதி, விநாயகர், தட்சிணாமூர்த்தி, அர்த்தநாரீசுவரர், துர்க்கை, நடராஜர், சோமாஸ்கந்தர், இலட்சுமி, சரசுவதி, ஜேஷ்டாதேவி, சண்டேசுவரர் உள்ளிட்ட சிற்பங்களின் அமைப்புப் பற்றி விவாதிக்கப்படுகின்றன.
# சிவாலயத் திருமேனிகள் (நூல்)

## அமைப்பு

சித்தர் சிவப்பிரகாசரிடம் ஞானோபதேசம் பெற்ற அருள்திரு நமசிவாய மூர்த்திகளால் கிபி பதினான்காம் நூற்றாண்டில் தோற்றுவிக்கப்பட்ட, திருக்கயிலாயப் பரம்பரை குருமரபில் வருகின்ற திருவாவடுதுறை ஆதீனத்தால் வெளியிடப்பட்ட இந்நூல் 81 தலைப்புகளைக் கொண்டு அமைந்துள்ளது.
# சிவாலயத் திருமேனிகள் (நூல்)

## படங்கள்

ஒவ்வொரு சிற்பத்தின் அமைப்பினை எளிதாகக் காணும் வகையில் பல வரைபடங்களும், புகைப்படங்களும் தரப்பட்டுள்ளன.
# சிவாலயத் திருமேனிகள் (நூல்)

## ஆதாரங்கள்

- சிவாலயத் திருமேனிகள், கூகுள் புக்சு
# சிவாலயத் திருமேனிகள் (நூல்)

## மேலும் பார்க்க

- திருவாவடுதுறை ஆதீனம்
# குமார கம்பணன்

**குமார கம்பணன்** விஜய நகரப் பேரரசின் இளவரசன் ஆவான்.கிபி. 1336-ஆம் ஆண்டில் ஹரிஹரர் மற்றும் புக்கர் எனும் சகோதரர்கள் விஜயநகரப் பேரரசைத் தோற்றுவித்தார்கள். குமார கம்பணன் புக்கரின் மகன் ஆவார். புக்கராயர் விஜயநகர பேரரசரானதும் தமிழ் பகுதிகளைக் கைப்பற்ற இவர் நியமிக்கப்பட்டார். இவர் கிபி 1359-இல் திருவண்ணாமலையைத் தலைநகராகக் கொண்டு தொண்டை நாட்டை ஆண்ட சம்புவராய அரசர் இராஜநாராயணச் சம்புவராயனுடன் போரிட்டு வென்று தொண்டை நாட்டைக் கைப்பற்றினார். பின்னர் மதுரை சுல்தானகம் மீது 1378-இல் படையெடுத்து அங்குச் சுல்தான்களின் ஆட்சியை முடிவுக்குக் கொண்டு வந்தார். எனினும் மதுரை ஆட்சியைப் பாண்டியர்களின் நேரடி வாரிசுகளான தென்காசிப் பாண்டியர்களிடம் வழங்காமல் ஆட்சி நடத்த நாயக்க தளபதிகளை நியமித்தார். குமார கம்பண்ணன் கோயில் அறநிலையங்களினைப் பாதுகாப்பதனையும் கடமையாகக் கொண்டு போர் புரிந்து பல தலைவர்களைப் பாண்டிய நாட்டின் பொறுப்புகளில் அமர்த்தினான்.  
மதுரை படையெடுப்பின் போது உடனிருந்த இவர் மனைவி கங்கதேவி மதுரை முற்றுகையையும், வெற்றிகளையும் மதுரா விஜயம் என்ற தனது சமஸ்கிருத நூலில் பதிவு செய்துள்ளார்.
# அலுமினியம் ஆர்செனேட்டு

**அலுமினியம் ஆர்செனேட்டு** (*Aluminium arsenate*) என்பது AlAsO<sub>4</sub> என்ற மூலக்கூறு வாய்பாடு கொண்ட ஒரு கனிமச் சேர்மமாகும். பொதுவாக இது ஓர் எண்ணெட்டு நீரேறியாகக் (*octahydrate*) காணப்படுகிறது. சோடியம் ஆர்செனேட்டும் கரையக்கூடிய அலுமினியம் உப்பு ஒன்றும் இணைந்து நிறமற்ற திடப்பொருளான அலுமினியம் ஆர்செனேட்டை உருவாக்குகின்றன. இயற்கையில் அலுமினியம் ஆர்செனேட்டு மான்சுஃபீல்டைட் (AlAsO4 2H2O) என்ற தாதுவாகக் கிடைக்கிறது. அலுமினியம் ஆர்செனேட்டின் செயற்கை நீரேறியான Al<sub>2</sub>O<sub>3</sub>.3As<sub>2</sub>O<sub>5</sub><sup>.</sup>10H<sub>2</sub>O வெப்பநீர்ம முறை மூலமாக உருவாக்கப்படுகிறது.  
அலுமினியம் ஆர்த்தோஆர்செனேட்டின் வெவ்வேறு மாதிரிகளை வெவ்வேறு வெப்பநிலைகளில் சூடுபடுத்துவதன் மூலமாக படிக வடிவமுள்ள உப்புக்களையும் படிக வடிவமற்ற உப்புகளையும் தயாரிக்கலாம். AlAsO<sub>4</sub>.<sub>3.5</sub>H<sub>2</sub>O என்ற மூலக்கூறு வாய்பாடு கொண்ட கரையும் ஆர்செனேட்டின் உற்பத்தி 10<sup>-18.06</sup> என்ற அளவில் உள்ளதாக உறுதி செய்யப்பட்டுள்ளது. காலியம் ஆர்செனேட்டு, போரான் ஆர்செனேட்டு ஆகியவற்றைப் போல இதுவும் α-குவார்ட்சு-வடிவைப் பெற்றுள்ளது.  
இதன் உயர் அழுத்த வடிவம் அலுமினியம் மற்றும் ஆர்செனிக் ஆகியவை உரூத்தைல் வகையிலான ஆறு ஆயங்களைக் கொண்டுள்ளன.
# நன்னூல்

**நன்னூல்**, தொல்காப்பியம் என்னும் இலக்கண நூலையும் தொல்காப்பிய உரையாசிரியரான இளம்பூரணர் உரையையும் முதல்நூலாகக் கொண்ட வழிநூல். இது தொல்காப்பியம் கண்ட தமிழியலைப் பின்பற்றி நன்னூல் தோன்றிய காலத்தில் இருந்த தமிழையும் உள்ளத்தில் கொண்டு தமிழ்மொழியை ஆராய்ந்துள்ளது. சுமார் 1700 ஆண்டு கால இடைவெளிக்குப் பின்னர் நிகழ்ந்த தமிழியல் பார்வை இஃது என்பதைக் கருத்தில் கொள்ள வேண்டும்.  
நன்னூல் பொ.ஊ. 12-ஆம் நூற்றாண்டில் பவணந்தி முனிவரால் எழுதப்பட்ட தமிழ் இலக்கண நூலாகும். தமிழ்மொழி இலக்கண நூல்களுள் தற்போது இருப்பனவற்றில் மிகப்பழமையானதான தொல்காப்பியத்தின் சில பகுதிகள் வழக்கொழிந்தன, மற்றும் சிலவற்றிற்குக் கூடுதல் விளக்கம் தேவைப்பட்டது. வழக்கொழிந்த இலக்கணப் பயன்பாடுகளுக்கு இணையான சமகாலப் பயன்பாடுகளை வகுத்தும் ஏற்கனவே வகுக்கப் பெற்ற பயன்பாடுகளை மேலும் விளக்கியும் எளிமைப்படுத்தியும் நன்னூலில் எழுதப்பட்டது. தற்காலம்வரை, செந்தமிழுக்கான இலக்கணமுறை நன்னூலைப் பின்பற்றியே உள்ளது.  
சீயகங்கன் என்ற சிற்றரசர் கேட்டுக் கொண்டதால் பவணந்தி முனிவர் நன்னூலை இயற்றினார் என்று பாயிரம் குறிப்பிடுகிறது.
# நன்னூல்

## நூலின் பகுதிகள்

நன்னூல் இரு அதிகாரங்களாகப் பகுக்கப்பட்டுள்ளது. தொல்காப்பியத்தினை ஒட்டி எழுதப்பட்ட இந்நூலிலும் 5 அதிகாரங்கள் இருந்தன என்றும் பல காரணங்களுக்காக 3 அதிகாரங்கள் தொலைந்து போயிருக்கக்கூடும் எனவும் சான்றோர் கூறுவர். ஆயினும் தற்போதுள்ள நன்னூலில் இடம்பெற்று இருப்பவை,
1. பாயிரம் - 55 நூற்பாக்கள்
1. எழுத்ததிகாரம் - 202 நூற்பாக்கள்
1. சொல்லதிகாரம் - 205 நூற்பாக்கள்
மூன்று பகுதிகளை கொண்டுள்ள நன்னூலில் 462 நூற்பாக்கள் இடம்பெற்றுள்ளன. அவற்றில் 7 நூற்பாக்கள் தொல்காப்பியத்தில் இருந்து எடுத்தாளப்பட்டுள்ளன என்பது குறிப்பிடத்தக்கதாகும்.
# நன்னூல்

## பாயிரம்

நூலை உருவாக்கும் ஆசிரியரின் சிறப்பையும் நூல் வழங்கும் கருத்து வளத்தையும் தொகுத்து நூல் வைக்கும் முறையைப் பற்றி பேசுவது பாயிராமாகும். பாயிரத்திற்குரிய ஏழு பெயர்கள்:
1. முகவுரை-நூலுக்கு முன் சொல்லப்படுவது.
1. பதிகம்-ஐந்து பொதுவாகவும் பதினொரு சிறப்புமாகிய பலவகைப் பொருட்களையும் தொகுத்து சொல்வது.
1. அணிந்துரை
1. புனைந்துரை - நூலின் பெருமை முதலியவை விளங்க அலங்கரிக்கும் சொல்வது.
1. நூன்முகம்-நூலுக்கு முகம் போல முற்பட்டிருப்பது.
1. புறவுரை-நூலில் சொல்லியப் பொருள் அல்லாதவற்றை நூலின் புறத்திலே சொல்வது.
1. தந்துரை- நூலில் சொல்லியும் பொருள் அல்லாதவற்றை நூலின் புறத்திலே தந்து சொல்வது.  
சிறப்புப்பாயிரம், பொதுப்பாயிரம் என இரு வகையாகவும் நூலின் முகவுரையாகவும் அமைந்துள்ளது சிறப்பு. நன்னூல் நூலுக்கு இலக்கணம் சொல்லத் தொடங்குகிறது. நூலுக்குப் பாயிரம் வேண்டும். நூலுக்குரிய இலக்கணங்கள் எவை, அதனை யார் செய்ய வேண்டும். நூலைச் சொல்லும் ஆசிரியர், மாணாக்கர் ஆகியோரது தன்மை முதலானவை இதில் கூறப்படுகின்றன. தொல்காப்பியம் மரபியல் இறுதியில் இவை உள்ளன.
;எழுத்து
:எழுத்து, பதம், புணர்ச்சி என்னும் பாகுபாட்டில் எழுத்து ஆராயப்பட்டுள்ளது. இவற்றில் தொல்காப்பியர் கூறிய கருத்துகள் உடன்பாட்டுடன் சேர்க்கப்பட்டுள்ளன. பதவியல் பகுதி புதுவரவு. எனினும் தொல்காப்பியம் கிளவியாக்கத்தில் வரும் பால்காட்டும் விகுதிகள் முதலானவை பதவியலுக்கான முன்னோடிகள். [ச], [சை], [சௌ] எழுத்துகள் மொழிமுதலாக வரா எனத் தொல்காப்பியம் குறிப்பிடுவதை மாற்றி வரும் எனக் காட்டுகிறார்.
;சொல்
:தொல்காப்பியம் ஒன்பது இயல்களில் கூறிய செய்திகள் நன்னூலில் நான்கு இயல்களில் தொகுத்துக் கூறப்பட்டுள்ளன.
- தொல்காப்பியம் கூறியுள்ள பொருள் இலக்கணம் இதில் கூறப்படவில்லை.
# நன்னூல்

## பாயிரம்

### பொதுப்பாயிரத்தின் உறுப்புகள்

1. நூலினது வரலாறு (வகைகள் மற்றும் தன்மைகள்)
1. ஆசிரியனது வரலாறு (வகைகள் மற்றும் தன்மைகள்)
1. பாடஞ் சொல்லலினது வரலாறு (வகைகள் மற்றும் தன்மைகள்)
1. மாணாக்கனது வரலாறு (வகைகள் மற்றும் தன்மைகள்)
1. பாடங் கேட்டலின் வரலாறு (வகைகள் மற்றும் தன்மைகள்)
# நன்னூல்

## எழுத்ததிகாரம்

இவ்வதிகாரம் பின்வரும் 5 பகுதிகளாக உள்ளது:
1. எழுத்தியல் - 72 நூற்பாக்கள்
1. பதவியல் - 23 நூற்பாக்கள்
1. உயிரீற்றுப் புணரியல் - 53 நூற்பாக்கள்
1. மெய்யீற்றுப் புணரியல் - 36 நூற்பாக்கள்
1. உருபு புணரியல் - 18 நூற்பாக்கள்
இவ் எழுத்ததிகாரத்தில் மொத்தம் 202 நூற்பாக்கள் இடம்பெற்றுள்ளன.
# நன்னூல்

## சொல்லதிகாரம்

இவ்வதிகாரம் பின்வரும் 5 பகுதிகளாக உள்ளது:
1. பெயரியல் - 62 நூற்பாக்கள்
1. வினையியல் - 32 நூற்பாக்கள்
1. பொதுவியல் - 68 நூற்பாக்கள்
1. இடையியல் - 22 நூற்பாக்கள்
1. உரியியல் - 21 நூற்பாக்கள்
இச் சொல்லதிகாரத்தில் 205 நூற்பாக்கள் இடம்பெற்றுள்ளன.
# 2000 இலங்கைச் சூறாவளி

**2000 இலங்கைச் சூறாவளி**(IMD designation: ***BOB&nbsp;06*** JTWC designation: ***04B***) என்பது 1978 ஆம் ஆண்டிலிருந்து இலங்கையின் மீது வீசிய பலம் வாய்ந்த வெப்ப மண்டலச் சூறாவளி ஆகும். இது 2000 ஆம் ஆண்டின் வட இந்தியப் பெருங்கடலின் சூறாவளிப்பருவத்தில் வீசிய நான்காவதும் கடுமையான இரண்டாவது சூறாவளியும் ஆகும். 2000 ஆம் ஆண்டு டிசம்பர் 25ஆம் நாளன்று இச்சூறாவளி திரிந்த வானிலையைக் கொண்ட ஒரு பிரதேசத்தில் இருந்து விரிவடைந்தது. இது மேற்குப் பக்கமாக நகர்ந்து திடீரென பலமான சூறாவளியாக உருவெடுத்து 75&nbsp;mph (120 கி.மீ./மணி) எனும் வேகத்தை அடைந்தது. இலங்கையின் கிழக்குப் பகுதியை உச்ச பலத்துடன் இச்சூறாவளி தாக்கியது, பின்னர் பலவீனமடைந்த இச்சூறாவளி டிசம்பர், 28 ஆம் நாளன்று தென்னிந்தியாவைத் தாக்கிச் சிதறடிக்கும் வரையில் இலங்கைத்தீவை சற்று மெதுவாகக் கடந்து சென்றது.  
1978 ஆம் ஆண்டில் வீசிய சூறாவளியின் 110&nbsp;mph (175 கி.மீ./மணி) வேகத்தை விடவும் குறைவான வேகம் கொண்ட இலங்கையைத் தாக்கிய முதலாவது வேகம் குறைந்த சூறாவளி இதுவாகும். 1992 ஆம் ஆண்டின் பின்னர் இலங்கைத்தீவைத் தாக்கிச் சென்ற வெப்பமண்டலச் சூறாவளி இதுவாகும். 1996 ஆம் ஆண்டின் பின்னரான டிசம்பர் மாதத்தில் வீசிய வங்காள விரிகுடாவின் தீவிரமான சூறாவளி இதுவாகும். இச்சூறாவளி கனமான அடைமழைகளையும் பலமான காற்றுக்களையும் உருவாக்கியது மட்டுமன்றி பத்தாயிரத்திற்கு மேற்பட்ட வீடுகளை சேதப்படுத்தியதுடன் 500,000 மக்களை இடம்பெயர்ந்து செல்லவும் செய்தது. இச்சூறாவளியின் விளைவாக ஒன்பது பேர் பலியாகினர்.
# 2000 இலங்கைச் சூறாவளி

## வானிலை ஆராய்ச்சி வரலாறு

வளிமண்டல மேற்காவுகைக்கு (வளிமண்டல வெப்பச் சலனம், atmospheric convection) உட்பட்ட பிரதேசமொன்று வங்காள விரிகுடாவின் மத்திய பகுதியில் 2000 ஆம் ஆண்டில் திசம்பர் மாதம் 21 ஆம் திகதி உருவாகி விரிவடைந்தது. இது செயற்பாட்டிலுள்ள பூமத்தியரேகைத் தொட்டிக்கு (equatorial trough) அருகில் உருவானது. இது பலவீனமான செங்குத்தான காற்று பெயர்ச்சியைக் (weak vertical wind shear) கொண்ட ஒரு பிரதேசத்தில் அமைந்திருந்தது.
# கார்த்திக் பைன் ஆர்ட்சு

**'கார்த்திக் பைன் ஆர்ட்ஸ்**' என்பது தமிழ்நாட்டின் தலைநகரான சென்னையில் உள்ள கலை மன்றம் ஆகும்.
# கார்த்திக் பைன் ஆர்ட்சு

## தோற்றம்

மைலாப்பூர் பைன் ஆர்ட்ஸ் கிளப் எனும் அமைப்பின் நிறுவனரும், செயலாளருமான ஆர். ராஜகோபால் என்பவரின் முயற்சியால் உருவானது கார்த்திக் பைன் ஆர்ட்ஸ். இந்தக் கலை மன்றம் உருவாவதற்கு ராஜகோபாலனின் நண்பர்கள் எம்ஆர்கே, ராமானுஜம், சங்கு, ஏவிஜே என்போர் அவருக்கு உதவினர்.
1975ஆம் ஆண்டு ஏப்ரல் 14 அன்று கார்த்திக் பைன் ஆர்ட்ஸ் கலை மன்றம், அதிகாரப்பூர்வமாக தொடங்கி வைக்கப்பட்டது.
# கார்த்திக் பைன் ஆர்ட்சு

## இதனையும் காண்க

- டிசம்பர் இசை விழா (சென்னை)
# கார்த்திக் பைன் ஆர்ட்சு

## குறிக்கோள்கள்

1. மாதந்தோறும் இசை, பரதநாட்டிய, நாடக நிகழ்ச்சிகளை நடத்துதல்.
1. டிசம்பர் இசை விழா காலத்தில் *கலை விழா* நடத்துதல்.  
அதிகாரப்பூர்வ இணையத்தளம்
# ரமாபாய்

**பண்டிதை ரமாபாய்** (23 ஏப்ரல் 1858 - 05 ஏப்ரல் 1922) என்பவர் ஒரு போராளியாகவும் சமூக விளங்கிய பெண்மணி ஆவார். பிராமணக் குடும்பத்தில் பிறந்து பின்னர் கிறித்தவ மதத்துக்கு மாறிய சமூக சீர்திருத்தவாதி ஆவார். குழந்தைத் திருமணங்களை எதிர்த்துப் பரப்புரை செய்தவர். விதவை மறுமணம் உள்ளிட்ட பெண்களின் உரிமைகளுக்காகப் போராடியவர். ஒரு பால்ய விதவை. தமது 22 ஆம் வயதில் ஒரு திருமணம் செய்து இரண்டு ஆண்டில் மீண்டும். பின் இங்கிலாந்து சென்று கிறித்துவ மதத்திற்கு மாறினார். அதன் பின்னர் அமெரிக்கா சென்று ஏராளமான குழுக்களை ஆரம்பித்தார். அங்கு பணம் திரட்டி இந்தியாவில் பால்ய பள்ளி தொடங்குவது அவரது நோக்கமாக இருந்தது. விதவைகள், ஆதரவற்ற பெண்கள் ஆகியோரின் வாழ்வு பல அமைப்புகளை உருவாக்கியவர்.
# ரமாபாய்

## பிறப்பும் வளர்ப்பும்

பண்டித ரமாபாய் கருநாடக மாநில கங்காமுல் என்னும் ஊரில் பிராமணக் குடும்பத்தில் பிறந்தவர். பெண்கள் கல்வி பெற முடியாத சூழ்நிலை அக்காலத்தில் நிலவியது. இவருடைய தந்தை ஆனந்த சாசுத்திரி டோங்கர் முற்போக்குக் கருத்தும் தாராள எண்ணமும் கொண்டவர். எனவே கல்வி அறிவற்ற தம் மனைவியையும் படிக்க வைத்தார். மகள் ராமபாயையும் படிக்கச் செய்தார். இதன் காரணமாக உற்றார் உறவினர்கள் ரமாபாய் குடும்பத்தை ஊரை விட்டு ஒதுக்கி வைத்தார்கள். ரமாபாய் சமற்கிருத மொழியைப் படித்தார். பழம் புராணப் பாடல்களை நெட்டுரு செய்தார்.
# ரமாபாய்

## பொதுப்பணி

தந்தையுடன் வெளியே பயணம் செய்யும்பொழுது பெண்கள் படும் கொடுமைகளையும் துன்பங்களையும் நேரில் கண்ணுற்றார். அதனால் மனம் வருத்தமுற்றார். தனது பதினாறாம் வயதில் தம் பெற்றோரை இழந்தார். தனிமையில் விடப்பட்ட ரமாபாய் புராணக் கதைகளைப் பரப்பும் பொருட்டு இந்தியா முழுவதும் பயணம் செய்தார். அந்தப் பயணத்தில் ஏராளமான குழந்தை விதவைகளைக் கண்டார். இதற்குக் காரணமான குழந்தை மண முறையை ஒழிக்க வேண்டும் என்று முடிவு செய்தார்.
# ரமாபாய்

## இல்லற வாழ்வு

1880 ஆம் ஆண்டில் தம்மினும் தாழ்ந்த வகுப்பைச் சேர்ந்த பிபின் பிகாரி தாஸ் மெதவி என்பவரைத் திருமணம் புரிந்து கொண்டார். அவர்களுக்கு ஒரு பெண் குழந்தை பிறந்தது. அக்குழந்தைக்கு மனோரமா என்று பெயரிட்டனர். 18 மாதங்கள் சென்றதும் ரமாபாயின் கணவர் காலரா நோயினால் மாண்டார்.